Dis wie ons is, minister Cele | Netwerk24
Dis wie ons is, minister Cele
Deur Mario Nel, Bloemfontein 20 Oktober 2020 05:00
Op 'n onlangse indaba met die boeregemeenskap in KwaZulu-Natal ná die plaasmoorde op Glen en Vida Rafferty, vra 'n boer die agbare minister Bheki Cele wat hulle moet doen as nuwelingboere hul vee in die kommersiële boere se gesaaides injaag.
Kommersiële boere wat nie hul plase, vee, trekkers, kunsmis, bakkies, store en vragmotors by die staat verniet gekry het nie. Die kommersiële boere wat die syfers op hul eie moet laat klop sonder enige hulp.
Ons minister van polisie se wyse antwoord was: "Who do you think you are?"
Vir die agbare minister se inligting: Ons is die nageslag van die Europeërs. Dis ons wat Sasol opgebou het en wat die eerste was om brandstof uit steenkool te vervaardig.
Ons het die Atoomenergie Korporasie van Suid-Afrika in 1948 gestig, waar verrykte uraan later vervaardig en aan die VSA en Brittanje verkoop is vir hul kernprogramme. By Pelindaba het ons kernsplitsing gedoen.
Minister Cele, het jy al gehoor van ons dr. Christiaan Barnard, wat die eerste hartoorplanting gedoen het?
By Denel het ons die G5- en die G6-selfaangedrewe kanon gebou, wat 'n projektiel 40 km ver kon skiet. Ons mense het die Mirage F1 tegnies opgegradeer om met die meer moderne Russies-vervaardigde MiG te kon meeding. Ons jong diensplig-ingenieurs het die Rooivalk-aanvalshelikopter ontwikkel. Denel was destyds 'n internasionale wêreldleier in die ontwikkeling van wapenstelsels en ammunisie.
Daagliks hoor ons van Eskom se skuldlas en swak opwekkingsvermoë. Het die minister geweet Eskom was destyds die derde grootste krag­opwekker ter wêreld? Met 'n positiewe balansstaat.
Minister Cele, ons het niks gesteel nie, ons pioniersinstinkte en ontwikkelingsvaardighede het die land opgebou.
Dalk moet die agbare minister ons land se ware geskiedenis navors. Of het die minister sy simpel vraag gevra omdat hy nie die kommersiële boer se vraag kon beantwoord nie?